Doi operatori - asocierea Bozankaya Otomotiv Makina Imalat Ithalat ve Ihracat A.Ş. (Turcia) şi SILEO GmbH (Germania), respectiv New Kopel Car Import (România - Otopeni, reprezentant al companiei BYD - China) - au depus oferte pentru cele o sută de autobuze electrice şi a staţiilor de încărcare lentă, a anunțat Primăria Capitalei.



PMB a demarat în martie procedura de achiziţie pentru atribuirea contractului de furnizare a 100 de autobuze electrice, din gama de 12 m (şi a staţiilor de încărcare lentă) prin publicarea în sistemul electronic de achiziţii publice (SICAP) a anunţului de participare.



Valoarea estimată a achiziţiei este de 219.571.200 lei fără TVA.



"În data de 7 iunie, s-au vizualizat ofertele depuse pentru achiziţia celor 100 de autobuze electrice (şi a staţiilor de încărcare lentă), urmând ca documentaţia încărcată în SICAP să intre în analiza comisiei de evaluare constituită în cadrul autorităţii contractante. În cadrul procedurii au depus oferte doi operatori: asocierea Bozankaya Otomotiv Makina Imalat Ithalat ve Ihracat A.Ş. (Turcia) şi SILEO GmbH (Germania), respectiv New Kopel Car Import (România - Otopeni, reprezentant al companiei BYD - China)", se arată în comunicatul PMB.



Primăria Capitalei reaminteşte că finanţarea provine din fonduri nerambursabile prin Programul Operaţional Regional (POR) 2014 - 2020. În acest scop, au fost semnate 4 contracte:

* contractul de finanţare nerambursabilă pentru proiectul "Achiziţionare autobuze electrice necesare îmbunătăţirii transportului public de călători pe traseele 300, 330 şi 335"

* contractul de finanţare nerambursabilă pentru proiectul "Achiziţionare autobuze electrice necesare îmbunătăţirii transportului public de călători pe traseele 173, 311, 336, 381 şi 601"

* contractul de finanţare nerambursabilă pentru proiectul "Achiziţionare autobuze electrice necesare îmbunătăţirii transportului public de călători pe traseele 137 şi 138"

* contractul de finanţare nerambursabilă pentru proiectul "Achiziţionare autobuze electrice necesare îmbunătăţirii transportului public de călători pe traseele 312, 313, 368 şi 385".



Valoarea totală a investiţiei în noile mijloace de transport public se ridică la aproximativ 219.571.200 milioane de lei (fără TVA), din care fonduri nerambursabile aproximativ 177.997.631,79 milioane de lei (fără TVA) din Fondul European de Dezvoltare Regională (FEDR) prin Programul Operaţional Regional (POR) 2014 -2020.



De asemenea, PMB reaminteşte că a mai lansat proceduri de licitaţie pentru achiziţia a 100 de tramvaie, 100 de troleibuze şi 130 de autobuze hibrid:



*** pe 11 decembrie 2018 a fost publicat anunţul de participare pentru achiziţia a 100 de tramvaie noi, din gama de 36 m. Valoarea estimată a achiziţiei este de 845.687.394 lei fără TVA. În cadrul procedurii au depus oferte doi operatori economici, respectiv asocierea dintre Astra Vagoane Călători SA şi CRRC Qingdao Sifang CO, LTD, şi DURMAZLAR MAKINE SAN. VE TIC A.S. Documentaţia depusă se află în analiza comisiei de evaluare constituită la nivelul autorităţii contractante. "Referitor la cele 100 de tramvaie, facem precizarea că acestea fac obiectul a opt proiecte pentru care s-au semnat contracte de finanţare din fonduri europene nerambursabile prin POR 2014 - 2020", se arată în comunicatul citat.



*** pe 5 februarie 2019 a fost publicat anunţul de participare pentru achiziţia a 100 de troleibuze noi, din gama de 12 m. Valoarea estimată a achiziţiei este de 214.488.800 lei fără TVA. În cadrul procedurii a depus ofertă un singur operator economic - asocierea dintre Bozankaya Otomotiv Makina Imalat Ithalat ve Ihracat A.Ş. (Turcia) şi SILEO GmbH (Germania). Documentaţia depusă se află în analiza comisiei de evaluare constituită la nivelul autorităţii contractante.



*** pe 13 martie a fost publicat anunţul de participare pentru achiziţia a 130 de autobuze hibrid noi, din gama de 12 m. Valoarea estimată a achiziţiei este de 195.487.890 lei fără TVA. În cadrul procedurii a depus ofertă un singur operator economic, respectiv Mercedes Benz România.